Ҡытай армияһының Япония менән һуғышта еңелеүе хөкүмәткә ҡаршы протест акцияларына килтерә. Сунь Ятсен ашығыс рәүештә тыуған иленә ҡайтырға һәм халыҡ хәрәкәтендә ҡатнашырға мәжбүр була. 1894 йылдың декабрь аҙағынан бирле Гонконгта була, унда Союздың штаб-фатирына нигеҙ һалына. Башҡа йәшерен ойошмалар менән бәйләнеш ойошторола. Союз лидерҙары ихтилалдың ентекле планын әҙерләй, уны Гуанчжоуҙа 1895 йылдың 26 октябрендә башларға ҡарар ителә (Ҡытай байрамын үткәреү датаһы — ай календарының туғыҙынсы айының туғыҙынсы көнө). Маньчжурия губернаторы ҡәлғәһен баҫып алыу, армияның һәм халыҡтың баш күтәреүселәр яғына күсеүе һәм революцияның артабан бөтә илгә таралыуы планлаштырыла. Ләкин подпольеның пландары хөкүмәткә билдәле була. Ҡулға алыуҙар башлана, Гуанчжоуҙа ғәҙәттән тыш хәл индерелә. Властар Союздың етмештән ашыу ағзаһын, шул иҫәптән Сунь Ятсендың күптәнге бала саҡ дуҫы Ли Хаодонгты ҡулға ала, тиҙҙән уны язалап үлтерәләр. Эҙәрлекләүҙәрҙән ҡасып, ихтилалды ойоштороусылар Сунь Ят-сен, Чжэн Шилян һәм Чэнь Шаобо Ҡытайҙы ташлап, Японияға китәләр.